钦定古今图书集成/历象汇编/乾象典/第090卷 > 咏雪 陆深
## 钦定古今图书集成/历象汇编/乾象典/第090卷 > 咏雪 陆深

虚馆都门里，遥空雨雪时。云同山受锁，霰集地承筛。
初对无还有，徐看正复差。霏霏旋布密，陈陈渐成奇。
入瓦犹飞溜，披墙故累基。苍皇忙宿旅，鼓舞走群儿。
气袭裘功劣，光摇眼力衰。扑阶登陛级，打户阁扊扅。
势倍初昏会，威伸入夜期。空林愁鸟雀，旷野失狐狸。
古屋深藏脊，危城正没陴。窗腰明敝纸，字脚饱残碑。
山势匀肥瘠，潮声带啸悲。赘疣疮竹节，拥肿病松枝。
池沼甘居下，郊原苦厌卑。当庭昏有影，卧地险成夷田犬思驰逐，鞲鹰欲奋追。四檐迷一色，独榻下重帷。
风过梅苞瘦，阳回麦垄宜。墨池干更掬，茶鼎渴旋滋。
真足临书卷，应堪弄酒卮。楼台夸富贵，歌调竞嗢咿。
坐拥娇娥鬓，杯分侠士髭。生怜江上客，困忆陇头师。
帆湿桡迎冻，兜胶马碍驰。丰年昭国瑞，聊复一题诗。